(Dagbladet): Det er nøyaktig ei uke siden Tyskland ble verdensmestere i fotball - og glade tyske stjernespillere kunne ta med VM-trofeet hjem fra Brasil.
Men alt gikk ikke smertefritt i feiringa og VM-pokalen ble skadd, skriver tysk presse.
Det bekrefter også Wolfgang Niersbach, presidenten i det tyske fotballforbundet.
- Den er sprukket. Men fortvil ikke, vi har spesialister som kan reparere den, sier Niersbach ifølge Welt.
De tyske landslagsspillerne landet i Berlin mandag denne uka og det var stor feiring i hovedstaden. Bildene viste jublende verdensmestere poserende med VM-trofeet.
«Pokalen skadd etter vill fest», skriver tyske Bild.
Men hvem som har skylda for uhellet, er ikke kjent.
- Vi har prøvd å finne ut hva som skjedde, men etterforskningen er avsluttet uten resultat, sier Niersbach.